» L’Ajuntament de Moià aprova fer una auditoria | EL9NOU.CAT
L’Ajuntament de Moià aprova fer una auditoria
En un ple extraordinari i amb un únic punt en l’ordre del dia, l’Ajuntament de Moià va aprovar per unanimitat de fer una auditoria comptable i financera dels anys 2004 al 2008, ambdós inclosos.
El tema va cridar l’atenció d’una vintena de veïns, bona part dels quals membres de la Plataforma Moià Diu Prou, que van ser a la sala de plens. En l’explicació del vot, el regidor del PSC Enric Terencio va començar dient que la decisió ja feia anys que s’havia d’haver pres i va afegir que “l’auditoria ens ha de dir en quina situació ens trobem i cap on hem d’anar”.
El portaveu del grup a l’oposició MASP/ERC, Ramon Crespiera, va afirmar que “serà l’hora de redreçar la situació ja que dia a dia augmenten les despeses i nosaltres ja ho hem dit reiteradament en els darrers anys”.
Crespiera va demanar refer el text de l’únic punt de l’ordre del dia en el sentit de donar caràcter d’urgència a l’auditoria que farà la Diputació. Tant l’equip de govern com la resta de grups polítics hi van estar d’acord i es va aprovar. Durant el ple, un veí, responsable de la Plataforma Moià Diu Prou, va dir que seguiran treballant perquè s’abaixi l’IBI.